Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
Mukanda muibidi wa Samuele
18:1-33
18 Pashishe Davidi wakabala bantu bavuaye nabu, yeye kubatekela bamfumu ba bantu tshinunu tshinunu ne bamfumu ba bantu lukama lukama.+
2 Davidi wakatuma tshia bisatu ku bulombodi bua Yoaba,+ tshia bisatu ku bulombodi bua muanabu ne Yoaba diende Abishai+ muana wa Seluya,+ ne tshia bisatu tshikuabu ku bulombodi bua Itai+ muena Gata. Pashishe mukalenge wakambila bantu abu ne: “Meme panyi nenye nenu.”
3 Kadi bakamba ne: “Wewe kuena ne bua kuya netu to,+ bualu tuetu banyeme, bobu kabakutangila bualu buetu to; ne tshia bibidi tshia kutudi tshiotshi tshifue, kabakutangila bualu buetu to, bualu wewe udi mumue ne bantu binunu 10 ba kutudi.+ Nunku nebikale bimpe bu wewe mua kututumina diambuluisha diumbukila mu tshimenga.”
4 Mukalenge wakabambila ne: “Nengenze tshionso tshidi tshimueneka tshitambe buimpe kunudi.” Nunku mukalenge wakimana pabuipi ne tshiibi tshia tshimenga, ne bantu bonso bakapatuka ku lukama ku lukama ne ku tshinunu ku tshinunu.
5 Pashishe mukalenge wakatumina Yoaba ne Abishai ne Itai dîyi ne: “Nuenzele nsongalume Abashaloma au malu bimpe bua bualu buanyi meme.”+ Bantu bonso bavua bumvue dîyi adi pavua mukalenge mutumine bamfumu bonso dîyi bua bualu bua Abashaloma.
6 Bantu bakapatuka kuyabu mu mpata bua kutuilangana ne Isalele, ne mvita yakenzekela mu ditu dia Efelayima.+
7 Muomu amu, bena mudimu ba Davidi+ bakatshimuna bantu ba mu Isalele,+ ne bakashipa bantu ba bungi dituku adi, mmumue ne: bantu balume binunu 20.
8 Mvita yakamuangalaka mu tshitupa atshi tshijima. Kabidi, ditu diakadia bantu bapite bavua muele mushipe dituku adi.
9 Ndekelu wa bionso Abashaloma wakadimona kumpala kua bena mudimu ba Davidi. Abashaloma uvua mubande pa mpunda, ne mpunda wakabuela muinshi mua matamba mapindakane a mutshi munene menemene, mutu wende kukalamawu mu mutshi munene, ke yeye kushala mulembelele muulu muulu pavua eku mpunda uvuaye mubande mutungunuke ne kuya.
10 Nunku muntu kampanda wakamona tshivua tshienzeke atshi, kuambilaye Yoaba ne:+ “Tangila! Ndi mumone Abashaloma mulembelele mu mutshi munene.”
11 Yoaba wakandamuna muntu uvua mumuambile au ne: “Bu muuvua mumone bualu abu, bua tshinyi kuvua mumushipe mumukulule musangu umue? Dîba adi mvua mua kuikala mukupeshe bitupa dikumi bia arjan ne mukaba ne disanka dionso.”
12 Kadi muntu au wakambila Yoaba ne: “Nansha bu wewe mumpeshe bitupa tshinunu bia arjan, tshivua mua kujudila muana wa mukalenge tshianza tshianyi to, bualu tuvua bumvue mukalenge ukutumina wewe, Abishai ne Itai dîyi ne: ‘Nansha nuenu bikale banganyi, nulame nsongalume Abashaloma.’+
13 Bu meme mubenge kutumikila ne muangate muoyo wende, mukalenge kavua mua kupanga kumanya bualu ebu nansha kakese, ne wewe kuvua mua kunkuba to.”
14 Ke Yoaba kumuambila ne: “Tshiakujimija kabidi nebe dîba to!” Nunku wakangata misongolo isatu mu tshianza tshiende, kuyibuejaye mu muoyo wa Abashaloma patshivuaye ne muoyo munkatshi mua matamba a mutshi munene.
15 Pashishe bambuluishi dikumi bavua bambule bia mvita bia Yoaba bakalua, kukumabu Abashaloma too ne muakafuaye.+
16 Ke Yoaba kuela mpungi, bantu kupinganabu bafuma ku dilondakaja Isalele; Yoaba wakabalomba bua balekele.
17 Bakangata Abashaloma, kumuimanshabu mu tshina tshinene tshia mu ditu amu, bobu kunguija mushiki munene menemene wa mabue pa mutu pende.+ Nunku bena Isalele bonso bakanyema batangile ku mabu.
18 Mpindieu, patshivua Abashaloma ne muoyo uvua muangate dikunji mudimanyikiladi mu Tshibandabanda tshia Mukalenge,+ bualu uvua muambe ne: “Tshiena ne muana wa balume bua kulama tshivulukilu tshia dîna dianyi.”+ Nunku wakinyika dikunji adi dîna diende, ne badi babikila dikunji adi ne: Tshibumba tshia Abashaloma too ne lelu.
19 Ahimasa+ muana wa Sadoka wakamba ne: “Ndekela koku nye lubilu, nye kuambila mukalenge lumu elu, bualu Yehowa mmumulumbuluile padiye mumusungile kudi bena lukuna bende.”+
20 Kadi Yoaba wakamuambila ne: “Wewe kuakuya kufila mukenji lelu to. Udi mua kuya kuamba mukenji au dituku dikuabu; kadi lelu wewe kuakuya kufila mukenji au to, bualu muana wa mukalenge mmufue.”+
21 Pashishe Yoaba wakambila muena Kushi ne:+ “Ndaku wambile mukalenge bualu buudi mumone.” Ke muena Kushi kuinaminaye Yoaba ne kuyaye lubilu.
22 Ahimasa muana wa Sadoka wakambila kabidi Yoaba ne: “Nansha bualu kayi buenzeke, ndekela koku ndonde panyi muena Kushi lubilu.” Kadi Yoaba wakamba ne: “Muananyi, bua tshinyi udi ne bua kuya lubilu, padiku kakuyi mukenji wa wewe kuya kuamba?”
23 Kuambaye kabidi ne: “Nansha bualu kayi buenzeke, ndekela meme nye lubilu.” Nunku Yoaba wakamuambila ne: “Ndaku lubilu!” Ahimasa wakaya lubilu ulonda njila wa ku tshitupa tshia buloba tshia Yadene, ne ndekelu wa bionso wakapita muena Kushi.
24 Mpindieu Davidi uvua musombe pankatshi pa biibi bibidi bia tshimenga,+ ne nsentedi+ wakabanda kuulu kua tshiibi lua pabuipi ne tshimanu. Wakabanduluka, kumonaye muntu wenda unyema nkayende.
25 Nunku nsentedi wakela mukalenge dîyi, yeye kumuambila. Mukalenge kuamba ne: “Yeye muikale nkayende, udi ne mukenji wa kuamba.” Pavuaye wenda anu usemena pabuipi menemene,
26 nsentedi wakamona muntu mukuabu mu lubilu. Ke nsentedi kuambila muntu uvua ulama ku tshiibi ne: “Tangila! Muntu mukuabu udi ulua lubilu nkayende!” Mukalenge kuamba ne: “Eu udi ulua pende ne mukenji.”
27 Nsentedi wakamba ne: “Ndi mumone ne: muntu wa kumpala udi unyema anu bu Ahimasa+ muana wa Sadoka,” mukalenge wakamba ne: “Yeye mmuntu muimpe ne udi ulua ne mukenji muimpe.”
28 Pashishe Ahimasa wakela mukalenge dîyi ne: “Malu onso adi enda bimpe!” Ke kuinaminaye mukalenge mpala mutue panshi. Pashishe wakamba ne: “Yehowa Nzambi webe atumbishibue, yeye udi mufile bantu bavua batombokele mfumu mukalenge wanyi mu tshianza tshiebe!”+
29 Kadi mukalenge wakebeja ne: “Malu onso adi enda bimpe bua nsongalume Abashaloma au anyi? Ke Ahimasa kuamba ne: mvua mumone kayumbayumba kakole pavua Yoaba mutume muena mudimu wa mukalenge ne muena mudimu webe, kadi tshivua mumanye ne: kavua ka tshinyi to.”+
30 Nunku mukalenge wakamuambila ne: “Semena ku luseke, imana muaba eu.” Ke yeye kusemena ku luseke, kuimanaye muaba au.
31 Pashishe muena Kushi wakafika,+ ne muena Kushi au kuambaye ne: “Mfumu mukalenge wanyi itabe mukenji eu: Lelu Yehowa mmukose tshilumbu pa kukusungila mu tshianza tshia bantu bonso badi bakutombokele.”+
32 Kadi mukalenge wakebeja muena Kushi ne: “Malu onso adi enda bimpe bua nsongalume Abashaloma au anyi?” Ke muena Kushi kuamba ne: “Bena lukuna bonso ba mfumu mukalenge wanyi ne bantu bonso badi bakutombokele bua kukuenzela bibi balue bu nsongalume au!”+
33 Bualu ebu buakapampakaja mukalenge bikole, yeye kubanda mu nzubu wa kuulu pa mutu pa tshiibi ne kudilaye, wamba pavuaye wenda uya ne: “Muananyi Abashaloma, muananyi, muananyi Abashaloma! Mvua mua kuikala nansha mufue pa muaba webe, muananyi Abashaloma, muananyi!”+
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
2 Samuele 18
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg
lua_Latn lua_Latn lua_Latn lua_Latn unk lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn kon_Latn kon_Latn lua_Latn cjk_Latn lua_Latn lua_Latn eng_Latn